M. Fronc, minister školstva SR: (2005-02-08):
Cieľom správy je informovať poslancov Národnej rady o plnení úloh Národného programu rozvoja športu a o súčasnom stave a východiskách v športe. Predložená správa je hodnotením súčasného stavu a priebežným odpočtom prijatých úloh a opatrení v jednotlivých oblastiach telesnej kultúry z Národného programu rozvoja športu, ktorý schválila vláda Slovenskej republiky uznesením č. 838. Materiál obsahuje odpočet úloh, hodnotenie súčasného stavu a navrhované východiská v oblasti športu a školskej telesnej výchovy, športu pre všetkých, vo výkonnostnom a vrcholovom športe a v štátnej športovej reprezentácii. Napriek limitovaným finančným možnostiam a počtu obyvateľov výsledky slovenských športovcov na medzinárodnej úrovni sú relatívne uspokojivé. Musím však konštatovať, že podmienky na prípravu slovenských športovcov na významné medzinárodné podujatia zaostávajú za výsledkami slovenských športovcov na olympijských, paralympijských hrách a iných významných športových podujatiach. Napriek relatívne úspešnému účinkovaniu našich špičkových športovcov, resp. tímov na olympijských či paralympijských hrách a majstrovstvách sveta je celkom iste potrebné sa zamyslieť nad tým, kam smeruje slovenský šport, aké podmienky máme vytvorené pre zdravý vývoj mládeže strednej, ale i staršej generácie a takisto ako máme vytvorené legislatívne, finančné a materiálno-technické podmienky pre rozvoj športu. V oblasti financovania športu sme vykonali celkom iste celý rad opatrení na sprehľadnenie a zjednodušenie finančných tokov. Ukazuje sa však, že financovanie športu, to nie sú iba dotácie zo štátneho rozpočtu a ich efektívne rozdelenie a použitie. Ako vyplýva z analýzy, ktorú sme vykonali, na financovanie športu vplýva viac faktorov. My sme pomenovali dvanásť najvýznamnejších a z uvedenej analýzy je zrejmé, že financovanie športu ako takého presahuje i rámec kompetencií ministerstva školstva. Napriek tomu sme navrhli schému tzv. komplexného modelu financovania športu a predkladáme variant, s ktorým sa stotožnila aj vláda Slovenskej republiky. Pomenovali sme pritom aj základné piliere financovania športu a tiež konkrétne oblasti. Treba priznať, že problematickou oblasťou je stále organizačná štruktúra športu a prenos kompetencií na regióny, kde vznikli regionálne združenia, no zatiaľ bez strešnej organizácie. Z celospoločenského hľadiska však význam športu vnímame ako významný fenomén a za posledných desať rokov ako jedno z najdynamickejšie sa rozvíjajúcich odvetví, možno však hodnotiť, že v oblasti športu napriek finančným ťažkostiam, ktoré nesporne vyplývajú jednak z hospodárskej situácie Slovenska v poslednom období, ale aj z celkovej situácie slovenského školstva, sme na poli športovom po odbornej a legislatívnej stránke sa oproti roku 2002 posunuli. Ministerstvo školstva venuje v rámci realizácie Národného programu rozvoja športu pozornosť oblasti financovania športových aktivít. Zúžili sme programovú štruktúru v rámci financovania športu štátom s dôrazom na prípravu športovo talentovanej mládeže a zabezpečenie športovej reprezentácie Slovenska, predovšetkým so zameraním na úspešnú reprezentáciu v rámci olympijských hier v Aténach a paralympijských hier. V rámci novovzniknutých krajských školských úradov sme vytvorili osobitnú kapitolu na financovanie krajských a okresných športových súťaží. Súčasne so zmenou financovania pracujeme na príprave nového zákona o športe, keď už bol schválený legislatívny zámer zákona o športe vládou Slovenskej republiky a v týchto dňoch sa pripravuje paragrafové znenie návrhu takéhoto zákona. Domnievam sa, že pôjde v ňom o moderný zákon, ktorý reaguje na zmeny v oblasti športu. Slovensko podpísaním Dodatkového protokolu k Dohovoru proti dopingu Rady Európy sa pripojilo ku krajinám, ktorým záleží na čistote športu. Osobne za veľmi dôležitý považujem rozvoj športu na školách, i keď, a to treba priznať, sa niekedy ťažko buduje mimoškolská činnosť bez dostatočnej ekonomickej podpory. Je potom veľmi zložité konkurovať športom mládeži, ktorá je zaujatá počítačovou technikou, čo je ešte dobré, televíziou, pasívnym trávením voľného času, čo už je menej dobré, ale čo už je zlé, to sú drogy, alkoholizmus u mladých ľudí. Napriek uvedeným problémom sa ministerstvu školstva v spolupráci so samosprávnymi krajmi a občianskymi združeniami podarilo realizovať už druhý rok významný, ja si myslím, projekt Otvorená škola. V rámci realizácie tohto projektu sa škola musí stať v regióne kultúrnym, športovým a spoločenským centrom obecnej komunity. Práve v rámci tohto podporujeme projekty škôl, ktoré smerujú k odbúraniu pomyselnej bariéry medzi školou a okolím, medzi školou a rodinou, ide predovšetkým o využitie športovísk a telocviční v mimovyučovacom čase. Takisto v roku 2004 sa nám na tento projekt podarilo získať finančné prostriedky z projektu EYES 2004 v rámci Roka vzdelávania prostredníctvom športu, ktorý bol vyhlásený Európskou úniou. V minulom roku sa podarilo v úzkej spolupráci štátu a príslušných športových zväzov dokončiť a otvoriť Národné tréningové centrum pre futbal, Národné tenisové centrum a Tréningové centrum rýchlostnej kanoistiky. Za rozumný krok považujem tiež zriadenie Národného športového centra. Táto priamo riadená organizácia ministerstva školstva má za úlohu zabezpečovať starostlivosť o zdravotné zabezpečenie športovcov, diagnostiku, informačný systém a vzdelávanie v športe. Všetky tieto kroky sme robili s jediným cieľom, zlepšiť podmienky pre rozvoj telovýchovných a športových aktivít občanov, počnúc športom na školách, rekreačným športom, športom pre všetkých, ale aj pre výkonnostných a vrcholových športovcov. Celkom iste treba dnes priznať, že zaostávame oproti vyspelým krajinám vo svete najmä v investičnej výstavbe a v materiálnom vybavení pre šport. Slovenská republika však musí zachytiť a aktívne riešiť súčasný celosvetový trend tvorby kvalitných diel, obnovy a tvorby nových športových stavieb a komplexov, ktoré, a o tom som presvedčený, reprezentujú aj kultúrnu a spoločenskú úroveň krajiny. Z tohto pohľadu je potrebné konštatovať, že vyplývajúce ciele v rozvoji a vybavenosti športu v rámci Národného programu rozvoja športu sa v rezorte podarilo k dnešnému dňu realizovať len čiastočne. Ďakujem za pozornosť.